Жалба, подадена на 18 юли 2018 г. — TUIfly/Комисия
(Дело T-447/18)
Език на производството: немски
Страни
Жалбоподател: TUIfly GmbH (Лангенхаген, Германия) (представители: L. Giesberts и M. Gayger, Rechtsanwälte)
Ответник: Европейска комисия
Искания на жалбоподателя
Жалбоподателят иска от Общия съд:
да отмени членове 7 и 8, а също и членове 9, 10 и 11, доколкото последните се отнасят до членове 7 и 8, от Решение (ЕС) 2018/628 на Комисията от 11 ноември 2016 година относно държавна помощ SA.24221 (2011/C) (ex 2011/NN), приведена в действие от Австрия в полза на летище Клагенфурт, Ryanair и други авиокомпании, ползващи летището (ОВ L 107, 2018 г., стр. 1),
да осъди Комисията да заплати съдебните разноски.
Основания и основни доводи
Жалбата е подадена на следните основания:
Решението е прието в нарушение на член 41 от Хартата на основните права на Европейския съюз, принципа на добра администрация и правото на защита на жалбоподателя, тъй като Комисията не предоставя на жалбоподателя достъп до документите от разследването и не му осигурява възможност надлежно да се защити.
Решението е прието в нарушение на член 107, параграф 1 ДФЕС, тъй като Комисията не доказва наличието на селективно предимство за жалбоподателя.
Решението е прието в нарушение на член 107, параграф 1 ДФЕС, тъй като Комисията превишава от процесуална гледна точка пределите на своята свобода на преценка при прилагането на принципа на инвеститора в условията на пазарна икономика.
В това отношение жалбоподателят твърди, че в нарушение на процесуалните правила Комисията прилага при проверката строгия критерий от Насоките за въздушния транспорт от 2014 г., въпреки че фактите по случая са свързани с по-ранния период между 2003 г. и 2009 г.
Решението е прието в нарушение на член 107, параграф 1 ДФЕС, тъй като Комисията превишава пределите на своята свобода на преценка при прилагането на принципа на инвеститора в условията на пазарна икономика в резултат от непълно установяване на фактите.
В това отношение жалбоподателят твърди, че въз основа на липсата на подробен бизнес план във връзка със споразуменията с жалбоподателя Комисията недопустимо заключава, че нямало стратегия за осигуряване на рентабилността на летище Клагенфурт, и освен това че тя излага в решението си явно противоречиви фактически констатации по въпроса за дългосрочната стратегия за осигуряване на рентабилността на летище Клагенфурт.
Решението е прието в нарушение на член 107, параграф 1 ДФЕС, тъй като Комисията превишава пределите на своята свобода на преценка при прилагането на принципа на инвеститора в условията на пазарна икономика в резултат от непълно установяване на фактите във връзка с изготвения впоследствие анализ ex ante на рентабилността.
В това отношение жалбоподателят се оплаква, че Комисията допуска грешка в преценката, като не отчита като приход за летището съвместимото с правилата за държавните помощи финансиране на летище Клагенфурт във връзка с маркетинговите му мерки. Освен това Комисията не проучва достатъчно пазарната стойност на предоставяните от жалбоподателя услуги и не я взема предвид в решението си, въпреки че жалбоподателят предоставя тези услуги по обичайни пазарни цени.
Решението е прието в нарушение на член 107, параграф 3 ДФЕС, тъй като в нарушение с процесуалните правила Комисията прилага непропорционално строг критерий при проверката за оправданост, който не отговаря на практиката ѝ към момента на сключването на маркетинговите споразумения.
Решението е прието в нарушение на член 107, параграф 3 ДФЕС, тъй като Комисията не установява пълно фактите във връзка с оправдаността на твърдените помощи.
В това отношение жалбоподателят твърди, че Комисията не взема предвид съвместимото с правилата за държавните помощи финансиране на летище Клагенфурт при преценката на оправдаността на финансирането на жалбоподателя. Освен това при проверката по член 107, параграф 3, буква в) ДФЕС Комисията оставя без внимание регионално- и транспортнополитическото значение на маркетинговите споразумения и свързаните с това съществени положителни последици за регионалната икономика.
____________